钦定古今图书集成/方舆汇编/职方典/第1106卷 > 《异鹊》〈并引〉苏轼
## 钦定古今图书集成/方舆汇编/职方典/第1106卷 > 《异鹊》〈并引〉苏轼

熙宁中，柯侯仲常通守漳州，以救饥得民。有二鹊栖其厅事。侯之去，鹊亦送之。漳人异焉，为赋此诗。

昔我先君子，仁孝行于家。家有五亩田，幺凤集桐花。
是时乌与鹊，巢鷇可俯拏。忆我与诸儿，饲食观群呀。
里人惊瑞异，野老笑而嗟。“云此方乳哺，甚畏鸢与蛇。
手足之所及，二物不敢加。主人若可信，众鸟不我遐。
故知《中孚化》，可及鱼与虾。”柯侯古循吏，悃愊真无华。
临漳所全活，数等江干沙。仁心格异族，两鹊栖其衙。
但恨不能言，相对空楂楂。善恶以类应，古语良非夸君看彼酷吏，所至号“鬼车。”